የጎሮ ሺናሻ የዘመን መለወጫ በዓል እየተከበረ ነው
አሶሳ፡- የጎሮ ሺናሻ ጋሪ- ዎሮ የዘመን መለወጫ የሕዝቦችን መስተጋብር ወደ ላቀ ደረጃ የሚያሻግር አብሮነት፣ የእርቅና የመቻቻል ተምሳሌት መሆኑን የብሔረሰቡ ሽማግሌዎች ገለፁ:: በዓሉን የቱሪስት መስህብ ለማድረግ መሰራት እንዳለበትም ተገልጿል:: በቤኒሻንጉል ጉሙዝ ክልል የጎሮ ሺናሻ ብሔረሰብ የዘመን መለወጫ በዓል ጋሪ- ዎሮ ‹‹በፍቅር፣ በሰላምና በአንድነት›› በሚል መሪ ሀሳብ ትናንት እና ዛሬ እየተከበረ ነው:: በበዓሉ የተገኙት የብሔረሰቡ ሽማግሌዎች አቶ አዲሱ አዳሜ እንደተናገሩት፣ ትናንት ከንጋቱ አስራ አንድ ሰዓት ጀምሮ በተለኮሰ ደመራ፣ በአባቶች ምርቃትና ምስጋና በዓሉ በድምቀት መከበር ጀምሯል:: በዓሉ የብሔረሰቡ ሽማግሌዎች የተጣሉትን የሚያስታርቁበት መሆኑንም ገልጸው ወጣቶች የትዳር አጋሮቻቸውን የሚመርጡበትና በአካባቢው ጭፈራ በፍቅርና በደስታ የአዲስ ዓመት መሸጋገሪያ በዓል መሆኑንም ተናግረዋል:: በዋዜማው የተለያዩ የቤተሰቡ አባላት በጋራ በእጅ መታጠብ የሚያሳልፍበት መርሀግብር መኖሩን የተናገሩት አቶ
ለማ አልጋ የሺናሻ ማህበረሰብ አባላት በዓሉን ለማክበር ከተለያዩ አካባቢዎች ወደ ቤተሰቦቻቸው በመመለስ የሚገናኙበት መሆኑን ገልፀዋል::
በዓሉ ቅሬታን ፈትቶ በንፁህ ልቦና ወደ አዲስ ዓመት የሚሸጋገሩበት እንደሆነም ተናግረዋል:: ወይዘሮ እርቅነሽ እያሱ የአካባቢው ማህበረሰብ በዓሉን ጭኮ ሰርተው፣ አረቄ በማውጣትና ጠጅ በመጣል እንዲሁም
ሰንጋ በመጣል እንደሚያከብሩት ተናግረዋል:: የተጣላ የሚታረቅበት ያለፉ አባቶችና እናቶች በደመራ ስማቸው እየተጠራ የሚመሰገኑበት
በዓል መሆኑንም ገልፀዋል:: የክልሉ ባህልና ቱሪዝም ቢሮ ኃላፊ ወይዘሪት መስኪያ አብደላ የጋሪ ዎሮ በዓል ባህላዊ እሴቱ ሳይበረዝና ሳይከለስ
ለቀጣዩ ትውልድ ለማሸጋገር በጽሑፍና በተለያዩ መንገዶች አደራጅቶ ጠብቆ ለማቆየት ሥራዎች መጀመራቸውን ተናግረዋል:: ታሪካዊና ባህላዊ
እሴቶችን ከማሳደግና ከማልማት ባሻገር እንዲታወቁና የክልሉን መልካም ገፅታ በመገንባት ቱሪስት መስህብ በመሆን ለቱሪዝም ዘርፍ የተቀመጠውን
ግብ ለማሳካት ጥረት ሊደረግ እንደሚገባም አሳስበዋል:: በዓሉ ካለው ማህበራዊ፣ ኢኮኖሚያዊና ፖለቲካዊ ጠቀሜታ አንፃር በቀጣይ በይበልጥ
ባማረ መልኩ እንዲከበር ሁሉም ማህበረሰብ የበኩሉን እንዲወጣ አሳስበዋል:: የክልሉ አፈ ጉባኤ አቶ ሀብታሙ ታየ የጎሮ ሺናሻ ብሔረሰብ
ከሌሎች ብሔረሰቦች ጋር በመተሳሰብ፣ በመቻቻል፣ በአብሮነት የሚኖር፣ በጋብቻ፣ በደምና በስጋ የተዛመደ ስለሆነ በዓሉን የሚያከብሩት
አብሮት ከሚኖር ማህበረሰብና ሕዝቦች ጋር በመሆን ነው ብለዋል:: የጋሪ ዎሮ ዘመን መለወጫ በዓል የሕዝቦችን መስተጋብር ወደ ላቀ
ደረጃ የሚያሸጋግር አብሮነት፣ የእርቅና የመቻቻል ተምሳሌት መሆኑን ጠቅሰዋል::አዲስ ዘመን መስከረም 18/2012 ዓ.ምዘላለም ግዛው 